વીમા કંપનીના આસિસ્ટન્ટ મૅનેજર શ્રી દેસાઈને જાતજાતના વહેમ આવતા હતા, કારણ ફક્ત ત્રણ જ છમાસિક પ્રિમિયમ ભરાયાં હતાં અને કંપનીને આવડી મોટી રકમ આપવાનું આવ્યું હતું. તેથી તેમણે દરેકેદરેક સર્ટિફિકેટોનો ઝીણવટપૂર્વક અભ્યાસ કર્યો હતો અને જાતે વડોદરા આવી ડૉકટરનું સર્ટિફિકેટ, સ્મશાનનું સર્ટિફિકેટ તથા વીમા ઍજન્ટોને મળી બધી જાતે તપાસ કરી હતી. શ્રી દેસાઈનું સાસરું નડિયાદ હતું અને એક દિવસ તેઓ નડિયાદ ગયા હતા. શ્રી સુરેશ ચોકસી તેમના દૂરના સગા થતા હતા. શ્રી દેસાઈએ એમને આવતા વહેમની વાત પણ સુરેશભાઈને કરી.